白沙驛弔辛氏
作者：許景衡
朝代：宋

paragraphs: 劍溪激流湍，狠石森戈殳。
劍山皆壁立，小徑千盤紆。
行人雖慎擇，何者爲夷塗。
我行岳灘上，短亭臨路隅。
詩榜紛四壁，共傷辛氏姝。
辛公罷會稽，歸舟挈妻孥。
驚濤觸巨石，十掌一息殂。
唯公倚敝篷，脱命顛沛餘。
泥沙汙玉質，波瀾漾羅襦。
草木爲慘淡，鷗鳬亦驚呼。
嬌魂逐流水，散漫何所如。
遺骸不盡獲，亦有葬江魚。
千金不垂堂，覆轍戒後車。
爾死今四紀，曾無復淪胥。
是身等浮雲，變滅只斯須。
在物苟有益，寧辭死非辜。
沉江恥讒國，人皆笑三閭。
殺身以成仁，聖言良不誣。
溺死豈爾志，庸知非良圖。
紛紛殖已利，感歎獨躊躇。